Pak Kassim Ahmad Kata, Dewan Ulamak PAS Wilayah Persekutuan Jawab 



1. Pak Kassim kata bahawa antara jalan yang menyeleweng adalah sistem 
teokrasi. Lepas itu Pak Kassim samakan pula sistem teokrasi dengan sistem 
Khilafah (pemerintahan berteraskan kepada ijtihad para ulamak). 

DUPWPJawab: 

Mana boleh samakan Pak Kassim. Teokrasi adalah sistem 
mentuhankan para paderi dengan memberikan hak kepada paderi untuk 
berkata apa sahaja lalu disandarkan pula bahawa pandangan mereka 
adalah ajaran tuhan. 

Ijtihad dan pandangan para ulamak pula adalah kefahaman mereka 
terhadap sesuatu dalil Syarak. Maknanya para ulamak menggunakan 
kepakaran dan keintelektualan mereka dalam bidang Islam untuk fahami 
dalil Syarak dan bukannya mereka-reka Syarak. Sebab itu bila Allah 
haramkan zina dengan jelas di dalam al-Quran, mana ada para ulamak kata 
zina halal atau sunat muakkad. Ini bukti mereka berpandangan dengan 
berpandukan dalil Syarak bukan dengan akal. 

2. Pak Kassim kata umat Islam hari ini tidak ikut ajaran Nabi Muhammad 
dalam al-Quran sebaliknya mengikut kasta paderi yang dipanggil ulamak. 

DUPWP Jawab: 

Berat sangat tuduhan Pak Kassim itu. Pertama dalam Islam mana ada 
kasta. Bukankah Allah Taala telah berfirman dalam Surah al-Hujurat ayat 
ke-13 yang bermaksud: "Wahai manusia. Sesungguhnya Kami telah 
menciptakan kamu semua daripada seorang lelaki dan seorang perempuan. 
Kami telah menjadikan kamu semua berbangsa-bangsa dan berkabilah- 
kabilah supaya kamu semua saling berkenal-kenalan. Sesungguhnya orang 



yang paling mulia di sisi Allah daripada kalangan kamu semua adalah orang 
yang paling bertaqwa. Sesungguhnya Allah Maha Mengetahui lagi Maha 
Dalam PengetahuanNya". Takkan Pak Kassim nak kata kami anti Quran 
pula. 

Kedua: Pak Kassim menamakan ulamak dengan istilah 'paderi' 
sedangkan paderi sinonim dengan para pendeta dalam agama Kristian. Pak 
Kassim, sinis sangat Pak Kassim terhadap para ulamak. Jangan begitu Pak 
Kassim. Bukankah Allah sendiri di dalam Surah Fatir ayat ke-28 
mengagungkan para ulamak dalam firmanNya yang bermaksud: 
"Sesungguhnya yang hanya takutkan Allah daripada kalangan hamba- 
hambaNya adalah para ulamak"? Takkan Pak Kassim nak tolak al-Quran 
pula. 

Allah memuliakan para ulamak kerana ilmu yang ada di dalam dada 
mereka. Lalu dengan ilmu tersebutlah mereka menjadi orang yang sangat 
takut kepada Allah. Kalau Pak Kassim nak tahu, Imam Abu Hanifah tak 
sanggup nak makan daging kambing selama tujuh tahun sebab takut 
termakan daging seekor kambing yang dicuri di Kufah semasa zaman beliau. 
Kalau Pak Kassim sendiri, makan tak? 

Ketiga: Pak Kassim sebut bahawa orang Islam silap kerana tak ikut 
Rasulullah sebaliknya ikut para ulamak yang Pak Kassim gelar sebagai kasta 
paderi. Lepas itu Pak Kassim sebut bahawa para ulamak yang diikuti oleh 
masyarakat yang Pak Kassim labelkan sebagai kasta paderi tak wujud pada 
zaman Nabi dan zaman empat Khalifah Rasyidun sebaliknya hanya muncul 
selepas 300 tahun kemudian. 

Wahai Pak Kassim. Zaman sahabat dulupun ada yang alim dan ada 
pula yang bukan alim. Zaman Tabiin pun macam itu juga. Pak Kassim ingat 
semua sahabat Nabi Muhammad boleh keluarkan fatwa kah? Kalau Pak 
Kassim nak tahu, Sayyidina Abu Hurayrah, Sayyidina Anas, Sayyidina Jabir 
dan Sayyidatina Aishah adalah antara para sahabat yang memberikan fatwa 



pada zaman sahabat iaitu selepas Rasulullah wafat. Maknanya ada orang 
yang bertanya hukum kepada mereka sama ada yang bertanya itu para 
sahabat atau para tabiin. Kalaulah semua orang tak kira alim atau tak alim 
boleh terus ambil hukum daripada al-Quran dan al-Hadith, maka tak 
perlulah para sahabat seperti Sayyidina Abu Hurayrah memberikan fatwa. 

Pak Kassim. Orang yang tidak alim dalam masalah fiqh kenalah ikut 
cakap orang yang alim. Kalau Pak Kassim sakit jantung dan disahkan kena 
bedah, Pak Kassim terus buka buku perubatan untuk mengambil kaedah 
bedah atau Pak Kassim pergi ke hospital dan serahkan urusan pembedahan 
kepada pakar bedah? Kalau Pak Kassim tak jumpa doktor bedah sebaliknya 
ambil pisau dan bedah sendiri, Pak Kassim memang dahsyat dan 
mengagumkan. Tapi kalau Pak Kassim jumpa doktor bedah, maknanya 
wujud satu lagi kasta yang perlu Pak Kassim lawan iaitu kasta pawang 
moden. 

3. Pak Kassim mengganggap umat Islam mendewa-dewakan para ulamak yang 
Pak Kassim namakan sebagai 'pemimpin agama'. Kemudian Pas Kassim kata 
bahawa umat Islam mengganggap 'pemimpin agama' adalah maksum 
sebab pintu ijtihad sudah tertutup. Seterusnya Pak Kassim menyatakan 
bahawa antara pemimpin agama tersebut adalah Imam Shafi'e, Imam 
Hanafi, Imam Hanbali dan Imam Maliki. 

DUPWPJawab: 

Pak Kassim. Kami ini beraqidah dengan aqidah Ahlussunnah yang 
menyatakan bahawa hanya para Nabi dan Rasul sahaja yang maksum. Bila 
pula kami mengatakan para ulamak maksum? Hanya golongan Syiah sahaja 
yang mendakwa bahawa para imam mereka maksum. 

Pak Kassim terkeliru sebenarnya antara dua perkara yang berlainan 
iaitu antara kewajipan seseorang muqallid (orang yang bukan pakar dalam 
masalah fiqh) mengikut pandangan mujtahid (para ulamak yang pakar 



dalam masalah fiqh) dengan konsep 'maksum'. Macam mana kami nak 
memaksumkan para ulamak fiqh yang hebat seperti al-lmam Malik guru 
kepada al-lmam al-Shafi'e contohnya sedangkan al-lmam Malik sendiri 
berkata: "Semua orang ucapannya diterima dan ditolak melainkan pemilik 
maqam ini (iaitu Rasulullah Sallallahu Alaihi Wasallam)". 

4. Pak Kassim mendakwa bahawa umat Islam mendewa-dewakan Nabi 
Muhammad dengan syahadah kedua sebagai bukti. 

DUPWPJawab: 

Ini berat betul Pak Kassim. Hati-hati bila bercakap. Takut akidah 
tergelincir nanti. Pak Kassim. Orang Yahudi zaman Rasulullah dulu pun 
percaya bahawa tiada tuhan melainkan Allah. Cuma yang menyebabkan 
mereka jadi kafir sebab mereka mengingkari bahawa Nabi Muhammad 
adalah rasul Allah. 

Kenapa pula kita tidak boleh melafazkan bahawa Nabi Muhammad 
Sallallahu Alaihi Wasallam sedangkan Allah Taala sendiri menyatakan di 
dalam Surah al-Fath ayat ke-29 yang bermaksud: "Muhammad adalah Rasul 
Allah". Dalam Surah Ali Imran ayat ke-144 pula Allah berfirman yang 
bermaksud: "Tiadalah Muhammad itu melainkan adalah seorang Rasul yang 
sudah ada sebelum baginda para rasul (yang lain)". Dalam Surah al-Ahzab 
pula Allah Taala berfirman yang bermaksud: "Muhammad bukanlah 
seorang bapa bagi seseorang daripada kalangan orang-orang lelaki dewasa 
kamu semua tetapi baginda adalah Rasul Allah dan penutup bagi para 
nabi". 

Apa maksud Pak Kassim bahawa dengan mendatangkan syahadah 
yang kedua itu adalah sikap mendewa-dewakan Rasulullah? Kalaulah Pak 
Kassim bermaksud bahawa kami menganggap bahawa Rasulullah adalah 
tuhan atau dewa, bukankah kami menyatakan bahawa Nabi Muhammad 
adalah Rasul Allah dan bukannya Allah atau bukannya tuhan selain Allah? 



Kalau Pak Kassim maksudkan bahawa tindakan menyebut syahadah yang 
kedua adalah mengagung-agungkan Rasulullah dan melebih-lebihkan 
baginda, maka kalau begitu Allah sendiri telah menDEWA-DEWAkan 
Rasulullah Sallallahu Alaihi Wasallam lebih awal daripada kami. Allah juga 
telah mengagung-agungkan baginda dengan pelbagai pujian. Tidak 
pernahkah Pak Kassim bertemu dengan firman Allah di dalam Surah al- 
Qalam ayat ke-4 yang bermaksud: "Sesungguhnya anda (wahai Nabi 
Muhammad) benar-benar di atas (iaitu berada lebih tinggi daripada) akhlak 
yang hebat"? 

5. Pak Kassim pertikai tindakan orang Islam yang menulis perkataan 'Allah' 
dan 'Muhammad' ditulis sama besar dan sama paras di rumah-rumah 
mereka. Bagi Pak Kassim, tindakan ini adalah tindakan yang mendewa- 
dewakan Nabi Muhammad Sallallahu Alaihi Wasallam. 

DUPWP Jawab: 

Salahkah tindakan kami yang menggantungkan kalimah Allah dan 
kalimah Nabi Muhammad di rumah-rumah kami? Walaupun kami 
menggantungkan kalimah Nabi 'Muhammad' sama besar dan sama paras 
dengan kalimah 'Allah', kami tidaklah bermaksud mahu menganggap 
bahawa Nabi Muhammad adalah tuhan kerana tiada tuhan selain Allah 
Taala. 

Kalau Pak Kassim kata ini adalah satu pengagungan terhadap Nabi 
Muhammad, maka kita memang pun disuruh untuk mengagungkan Nabi 
Muhammad Sallallahu Alaihi Wasallam. Bukankah Allah Taala berfirman di 
dalam Surah al-A'raf ayat ke-157 yang bermaksud: "(Orang yang akan 
mendapat rahmatKu adalah) mereka yang mengikuti Rasul yang merupakan 
Nabi yang tidak pandai membaca dan menulis yang mereka telah 
mendapati baginda tertulis di sisi mereka di dalam (kitab) al-Taurah dan al- 
Injil. Baginda menyuruh mereka dengan kebaikan, melarang mereka 
daripada (melakukan) kejahatan, menghalalkan bagi mereka akan yang 



bagus-bagus, mengharamkan kepada mereka yang buruk-buruk dan 
baginda membuang daripada mereka akan kepayahan dan belenggu yang 
pernah ditimpakan ke atas mereka. Maka barangsiapa yang beriman 
dengan baginda, memuliakan baginda, membantu baginda dan mengikuti 
cahaya yang telah diturunkan ke atas baginda, mereka itulah orang yang 
berjaya". 

Satu lagi Pak Kassim, ada seutas hadith yang diriwayatkan oleh al- 
Imam al-Hakim di dalam kitab beliau: al-Mustadrak yang kalau menurut al- 
Imam al-Suyuti, hadith ini tidak akan jatuh daripada status Hasan. Hadith ini 
menyatakan bahawa: 

Nabi Adam apabila baginda tanpa sengaja telah memakan buah larangan 
baginda telah bersabda: "Wahai tuhanku, saya memohon kepadaMu 
dengan hak Muhammad agar Dikau mengampuni saya". Lantas Allah Azza 
Wa Jalla berfirman: "Wahai Adam, bagaimana anda mengenali Muhammad 
sedangkan Aku belum mencipta baginda"? Baginda bersabda: "Wahai 
tuhanku, kerana sesungguhnya Dikau tatkala Dikau menciptaku dengan 
tangan (kekuasaan)Mu dan Dikau hembuskan ruhMu di dalamku, saya telah 
mengangkat kepala saya lalu saya telah melihat bahawa di tiang-tiang 
utama Arasy tertulis: Tiada Tuhan Melainkan Allah. Muhammad Adalah 
Rasul Allah. Maka tahulah saya bahawa Dikau tidak akan menggandingkan 
sesuatu dengan namaMu melainkan ia adalah makhluk yang paling dicintai 
olehMu. Maka Allah Azza Wa Jalla berfirman: Anda telah benar wahai Adam 
kerana baginda adalah makhluk yang paling Aku cintai. Tatkala anda 
memohon kepadaKu dengan hak baginda, maka sesungguhnya Aku telah 
mengampunkan buatmu. Kalaulah tidak kerana Muhammad, nescaya Aku 
tidakakan menciptakanmu". 



